MT Il-Ġurnal Uffiċjali tal-Unjoni Ewropea C 140/37

Opinjoni tal-Kumitat Ewropew tar-Reġjuni — Lejn ekonomija ċirkolari: reviżjoni tal-leġiżlazzjoni tal-UE dwar l-iskart

(2015/C 140/08)

Relatur : Is-Sinjura Mariana Gâju, Sindku ta' Cumpăna, Kontea ta' Constanţa (RO/PSE) Dokumenti ta' referenza : Il-Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni – Għal ekonomija ċirkolari: Programm ta' skart żero għall-Ewropa COM(2014) 398 final il-Proposta għal Direttiva tal-Parlament Ewropew u tal-Kunsill li temenda d-Direttivi 2008/98/KE dwar l-iskart, 94/62/KE dwar l-imballaġġ u l-iskart mill-imballaġġ, 1999/31/KE dwar ir-rimi ta' skart f'terraferma, 2000/53/KE dwar vetturi li m’għadhomx jintużaw, 2006/66/KE dwar batteriji u akkumulaturi u skart ta' batteriji u ta' akkumulaturi, u 2012/19/UE dwar skart ta' tagħmir elettriku u elettroniku COM(2014) 397 final – 2014/0201 (COD)

I. RAKKOMANDAZZJONIJIET TA’ POLITIKA

IL-KUMITAT EWROPEW TAR-REĠJUNI

A. Transizzjoni għal ekonomija ċirkolari

1. huwa sodisfatt li l-Kummissjoni nediet il-pakkett ta' miżuri dwar l-ekonomija ċirkolari (1), li jistabbilixxi qafas komuni u koerenti fl-Unjoni Ewropea għall-użu effikaċi tar-riżorsi. Il-Kumitat tar-Reġjuni jenfasizza li dan il-proċess jeħtieġ ir-rieda politika għall-bidla, politika ta' investiment fit-tul u l-ippjanar ta' dan l-investiment, kif ukoll bidla fis-sensibilizzazzjoni b'impenn ikbar miċ-ċittadini u bidla fl-imġiba tagħhom lejn ir-riżorsi. Barra minn hekk, huwa jinsisti fuq ir-rwol ewlieni tal-awtoritajiet lokali u reġjonali fl-applikazzjoni ta' dawn il-politiki kif ukoll l-implimentazzjoni u l-valutazzjoni tagħhom (2);

2. jappoġġja bis-sħiħ il-bżonn u l-benefiċċji tat-tranżizzjoni għal ekonomija ċirkolari, kif intwera b'mod ċar mill-Pjattaforma Ewropea għall-Użu Effiċjenti tar-Riżorsi (EREP) (3). Il-Kumitat tar-Reġjuni jfakkar li din hija sekwenza loġika ta' impenji fil-Pjan Direzzjonali għal Ewropa b'Użu Effiċjenti tar-Riżorsi, li ġew żviluppati fis-7 Programm ta' Azzjoni Ambjentali tal-UE (s-7 EAP). Huwa jenfasizza l-iżvilupp ta' ekonomija ċirkolari bħala l-fattur ewlieni sabiex jintlaħqu l-objettivi kollha tal-effiċjenza fl-użu tar-riżorsi, u jiġi żgurat li l-ekonomija tkun tista' tikber kif ukoll issir inqas dipendenti mir-riżorsi primarji, u b'hekk jittejjeb il-ħarsien tal-ambjent;

3. għaldaqstant huwa mħasseb serjament għall-fatt li f'Diċembru l-Kumissjoni ħabbret l-intenzjoni tagħha li tirtira l-proposta leġislattiva li temenda diversi Direttivi dwar l-iskart għall-promozzjoni ta' ekonomija ċirkolari; iqis li l-proposta li dwarha diġà sar ammont konsiderevoli ta' xogħol mid-diversi istituzzjonijiet tal-UE u mill-partijiet interessati tirrappreżenta ġeneralment sett ibbalanċjat ta' kompromessi; f'dan il-kuntest ifakkar fil-messaġġi diretti ta' appoġġ għat-tkomplija tal-proċess leġislattiv kemm mill-Parlament Ewropew kif ukoll mill-Kunsill tal-Ministri, u anke minn diversi partijiet interessati;

4. jistieden lill-Kummissjoni Ewropea biex tadotta metodu olistiku u aktar integrat għall-ekonomija ċirkolari. It-tranżizzjoni lejn ekonomija ċirkolari teħtieġ mhux biss li tingħata attenzjoni lill-għan li jiġi pprevenut l-iskart u jkun hemm l-użu mill-ġdid tiegħu, iżda wkoll li jkun hemm approċċ fuq katina sħiħa u koerenza aħjar bejn il-politiki u l-inizjattivi differenti bħall-Pjan Direzzjonali għal Ewropa Effiċjenti fir-Riżorsi, is-Seba' Programm ta' Azzjoni Ambjentali, il-Pakkett dwar il-Klima u l-Enerġija l-Impronta Ambjentali (LCA u l-marka tal-karbonju), u l-Istrateġija Ewropea bbażata fuq is-settur bijoloġiku “Ninnovaw għal Tkabbir Sostenibbli: Bijoekonomija għall-Ewropa”;

5. jieħu nota, f'dan il-kuntest, tal-intenzjoni tal-Kummissjoni Ewropea li, sa tmiem l-2015, tippreżenta sett ta' proposti 'mtejba' u 'aktar ambizzjużi'; madankollu, għandu dubji serji kemm jistgħu jinstabu kompromessi mtejba sostanzjalment dwar għadd kbir ta' kwistjonijiet kumplessi fi skeda ta' ħin relattivament qasira; f'dan il-kuntest ifakkar fil-bżonn urġenti ta' linji gwida legali ċari u affidabbli għall-awtoritajiet lokali u reġjonali u fil-potenzjal kbir tal-ekonomija ċirkolari biex tikkontribwixxi għat-tkabbir ekonomiku; għaldaqstant jirrakkomanda li ma jintilifx żmien iżda jitkomplew l-isforzi għat-titjib tal-proposti tal-Kummissjoni fi ħdan il-proċedura leġislattiva diġà mibdija u, għalhekk, jitlob lill-Kummissjoni u lill-koleġislaturi sabiex jieħdu kunsiderazzjoni ta' dawn l-osservazzjonijiet u s-suġġerimenti fil-ħidma futura tagħhom, inkluż fit-tisħiħ ta' ekonomija ċirkolari fl-istadji bikrin tad-disinn u l-manifattura tal-prodotti;

6. jenfasizza l-ħtieġa li l-approċċ Ewropew għall-ekonomija ċirkolari jqis il-bijoekonomija b'mod sħiħ. Il-bijoekonomija tipprovdi fatturat annwali ta' EUR 22 biljun, tagħti kontribut ewlieni lit-tkabbir ekoloġiku u sostenibbli u toffri opportunitajiet ġodda ta' impjieg u negozju. Il-maġġoranza tal-investiment ibbażati fuq is-settur bijoloġiku jsir fil-livell reġjonali/lokali fejn l-inizjattivi minn isfel għal fuq joħolqu ktajjen ta' valur ġodda u impjiegi ġodda;

7. ifakkar, f'dan il-kuntest, b'mod partikolari l-potenzjal importanti tal-ekonomija ċirkolari biex tiġġeneraiffrankar għan-negozji tal-UE, l-awtoritajiet pubbliċi u l-konsumaturi. Jenfasizza li dan it-tfaddil għandu jissarraf f'investimenti fuq skala kbira u fit-tul għall-ekonomija tal-UE u konsegwentement iwassal għall-ħolqien ta' impjiegi sostenibbli fl-UE;

8. jenfasizza l-ħtieġa li jiġi żviluppat aktar qafas politiku għall-ekonomija ċirkolari fil-livelli kollha – UE, nazzjonali u reġjonali – permezz ta' miżuri li jikkombinaw ir-regolamentazzjoni intelliġenti, strumenti bbażati fuq is-suq, speċjalment dawk li jiffukaw fuq il-promozzjoni tal-użu tal-materjali riċiklati, ir-riċerka u l-innovazzjoni, inċentivi, l-iskambju ta' informazzjoni u l-appoġġ għal approċċi volontarji. Il-KtR iqis li d-disinn u l-innovazzjoni huma kruċjali biex titħaffef it-transizzjoni lejn ekonomija ċirkolari, u jistieden lill-Kummissjoni biex tippromovi l-innovazzjoni, inkluża taħt il-programm tal-UE għar-Riċerka u l-Innovazzjoni (Orizzont 2020), tiffaċilita l-iżvilupp ta’ aktar mudelli ċirkolari għal prodotti u servizzi, inkluż permezz ta’ politika aktar koerenti tal-prodott, tiżviluppa aktar ir-reviżjoni u l-applikazzjoni tad-Direttiva tal-Ekodisinn permezz tal-inklużjoni ta’ kriterji tal-effiċjenza fl-użu tar-riżorsi, u tistabbilixxi kif se tapplika l-użu tal-kejl tal-impatt ambjentali tad-disinn tal-prodott u l-proċess;

9. jappoġġja l-applikazzjoni tad-Direttiva dwar l-Ekodisinn skont kriterji tal-effiċjenza fir-riżorsi relatati mad-durabilità, il-modularità, il-kapaċità ta' użu mill-ġdid u r-riċiklaġġ, flimkien mal-ogħti ta' pariri dwarhom lill-konsumatur, inkluż għal gruppi ta' prodotti prijoritarji futuri fil-Pjan ta' Ħidma 2015-2017. Il-Kumitat talab għal reviżjoni radikali ta' din id-Direttiva u tal-miżuri ta' implimentazzjoni tagħha sabiex jiġi promoss l-użu effiċjenti tar-riżorsi, permezz tal-estensjoni tal-kamp ta' applikazzjoni tagħha biex jinkludi prodotti li mhumiex relatati mal-enerġija li jħallu impatt sinifikanti fuq l-ambjent (4);

10. jenfasizza l-importanza li fil-bidu tal-proċessi tal-produzzjoni tingħata attenzjoni partikolari lill-imballaġġ magħmul minn materjali komposti, sabiex jitnaqqas l-iskart minn materjal bħal dan li mhuwiex riċiklabbli jew riċiklabbi biss permezz ta’ teknoloġiji kumplessi u li jiswew ħafna flus; jissuġġerixxi li r-Regolament Ecolabel jiġi estiż għal għadd dejjem jikber ta' servizzi u prodotti, kemm biex tiġi żgurata implimentazzjoni aħjar tal-miżuri previsti għat-tnaqqis tal-iskart kif ukoll biex tiġi pprovduta gwida aktar utli u ċara għall-konsumaturi biex jitnaqqas l-impatt ambjentali tal-prodotti u s-servizzi;

11. jilqa' b'sodisfazzjon l-inizjattivi mħabbra mill-Kummissjoni Ewropea għall-promozzjoni tal-akkwist pubbliku ekoloġiku (APE), speċifikament il-gwida dwar il-possibbiltajiet offruti mid-direttivi l-ġodda dwar l-akkwist pubbliku fil-qasam tal-APE, rakkomandazzjoni dwar il-monitoraġġ tal-prestazzjoni tal-Istati Membri biex jilħqu l-mira indikattiva ta' 50 % tal-APE, u appoġġ għall-ħolqien ta' netwerks tal-APE fost l-awtoritajiet pubbliċi. Il-KtR, madankollu, itenni t-talba tiegħu favur miri tal-APE obbligatorji għall-gvernijiet nazzjonali u l-istituzzjonijiet Ewropej (5);

12. itenni li hu essenzjali li jsir monitoraġġ tal-progress tal-inizjattiva ewlenija “Ewropa effiċjenti fir-riżorsi” fil-qafas tal-istrateġija Ewropa 2020 u l-eżerċizzji tas-Semestru Ewropew u tal-Istħarriġ Annwali dwar it-Tkabbir marbutin magħha. L-effiċjenza fl-użu tar-riżorsi jeħtieġ li ssir parti integrali mis-sistema ta' rapportar nazzjonali għall-Ewropa 2020, il-Programmi Nazzjonali ta' Riforma u r-rakkomandazzjonijiet speċifiċi għall-pajjiż; f'dan il-kuntest, jitlob lill-Kunsill Ewropew biex, fir-reviżjoni ta' nofs it-term tal-istrateġija Ewropa 2020, jinkludi mira ewlenija ġdida rigward il-produttività tar-riżorsi għal żieda ta' mill-anqas 30 % fil-produttività tar-riżorsi sal-2030, imkejla skont il-PDG diviż bil-konsum ta' materja prima, filwaqt li jitqiesu l-miri li diġà jeżistu fil-livell nazzjonali (6);

B. Dwar il-proposta għal direttiva li temenda diversi direttivi dwar l-iskart

13. jinnota l-progress li sar fil-ġestjoni tal-iskart bis-saħħa tal-qafas leġislattiv Ewropew ibbażat fuq il-politika ta' previżjoni. Il-Kumitat tar-Reġjuni jfakkar li ċerti Stati Membri u awtoritajiet lokali u reġjonali jilħqu u jaqbżu l-miri tal-UE f'dan il-qasam u jqis li l-liġijiet futuri għandhom iqisu l-pożizzjonijiet differenti ta' tluq u b'mod partikolari jappoġġjaw lil dawk bl-aħjar prestazzjoni ħalli jkomplu u jżidu l-isforzi tagħhom f'dan ir-rigward;

14. jaħseb li politika responsabbli u sostenibbli dwar il-ġerarkija tal-iskart għandu jkollha bħala l-għan it-tnaqqis massimu tal-produzzjoni tal-iskart u t-tnaqqis tal-impatt negattiv tal-iskart u l-ġestjoni tiegħu fuq is-saħħa tal-bniedem u l-ambjent, u kif ukoll it-tnaqqis tal-konsum tal-materji u jiġu integrati mill-ġdid fiċ-ċiklu ekonomiku dawk il-materji kontenuti fl-iskart. Il-KtR huwa tal-fehma li l-konformità mal-ġerarkija tal-iskart hija l-metodu l-iżjed effiċjenti biex jiġu limitati l-ispejjeż ambjentali u finanzjarji tal-ġestjoni tal-iskart; għalhekk huwa dispjaċut li l-komunikazzjoni tal-Kummissjoni ma teżaminax l-idea li tiġi inkluża mira vinkolanti għat-tnaqqis globali tal-iskart fid-Direttiva Qafas dwar l-Iskart;

15. iqis li, bħala wieħed mill-aktar passi diretti sabiex tiġi ffaċilitata l-introduzzjoni mill-ġdid tal-materjali fiċ-ċiklu tal-produzzjoni u għalhekk ikun hemm progress lejn ekonomija ċirkolari, għandhom ikunu aktar faċli biex jiġu applikati l-mekkaniżmi għad-dikjarazzjoni jekk il-prodotti għandhomx status ta' prodotti sekondarji jew ta' tmiem tal-istadju tal-iskart;

16. jenfasizza li minħabba fid-differenzi li hemm bejn ir-reġjuni u l-Istati Membri tal-UE f'dak li jirrigwarda r-rispett tal-miri ffissati mil-liġijiet Ewropej attwali dwar il-ġestjoni tal-iskart (7), huwa importanti ħafna li titħeġġeġ il-kooperazzjoni u d-diffużjoni tal-eżempji ta' prattiki tajbin fil-qasam, b'mod li dawk li għandhom prestazzjoni inqas tajba jiġu megħjuna biex jilħqu l-għanijiet finali; madankollu, għandu jiġi kkunsidrat il-fatt li f'dawk ir-reġjuni u t-territorji fejn il-popolazzjoni hija mxerrda ħafna b'densità ta' popolazzjoni baxxa u b'distanzi kbar għaċ-ċentri tat-trattament, jiżdiedu l-ispejjeż tal-ġestjoni tal-iskart u huwa diffiċli ħafna li jintlaħaq l-għan tal-iskart żero;

17. jixtieq josserva li huwa importanti li jinħolqu swieq għall-materjali sekondarji li jiġu rkuprati mill-iskart u għall-prodotti li jsiru mill-iskart, billi jinħoloq qafas ġuridiku u omoġenju u billi fost affarijiet oħra, tingħata garanzija wkoll għall-ugwaljanza tal-opportunitajiet lill-atturi kollha li jużaw dawn il-materjali u jintroduċuhom fiċ-ċiklu ekonomiku;

18. jenfasizza r-rwol ewlieni li jaqdu l-awtoritajiet lokali u reġjonali fl-implimentazzjoni tal-leġislazzjoni f'dan il-qasam, fil-ħolqien u l-iffinanzjar tal-infrastruttura għall-ipproċessar u l-ħażna tal-iskart u fil-ġestjoni operazzjonali tal-flussi tal-iskart, din tal-aħħar fost l-ikbar sfidi li qed jiffaċċjaw l-awtoritajiet. Kif stqarr f'opinjoni preċedenti (8), il-KtR jappella biex l-awtoritajiet lokali u reġjonali jingħataw leħen ikbar fir-reviżjoni tal-miri li se jkunu meħtieġa jilħqu. F’dan il-kuntest, il-KtR jitlob li l-UE tassigura li l-awtoritajiet lokali u reġjonali jgawdu livell ta' intervent u ta' kooperazzjoni li jkun konformi bis-sħiħ mal-prinċipju tas-sussidjarjetà;

19. jiddispjaċih li l-proposta għal Direttiva ma tagħtix biżżejjed attenzjoni lill-irkupru tal-enerġija mill-iskart fil-każ tal-iskart mhux riċiklabbli, bħala l-aħħar stadju fi proċess ta' valorizzazzjoni tal-iskart, minkejja li jkun iktar faċli li jinkisbu l-għanijiet ambizzjużi stabbiliti għall-Istati Membri kollha u fl-istess ħin tittejjeb l-indipendenza tal-enerġija tal-UE;

20. iqis li r-riżultati tal-valutazzjoni tal-impatt (9) li jakkumpanjaw it-test tal-proposta tad-Direttiva tal-Parlament Ewropew u tal-Kunsill huma mill-aktar ottimisti u jirrakkomanda lill-Kummissjoni tiċċara ċerti aspetti dwar id-data li fuqha twettqet din il-valutazzjoni, b'mod partikolari l-argumenti xjentifiċi li wassluha biex tagħżel approċċ speċifiku, l-ispejjeż ta' dan il-proċess u, mhux anqas importanti, kemm hu għaqli li bħala kriterju tintgħażel is-sitwazzjoni tal-Istati Membri bl-aħjar prestazzjoni;

21. b'segwitu għar-rakkomandazzjonijiet preċedenti (10), jappoġġa introduzzjoni sistematika u aċċellerata ta' strumenti ekonomiċi fl-immaniġġjar tal-iskart mill-Istati Membri u l-awtoritajiet lokali u reġjonali, pereżempju billi jiġu promossi strumenti bħal dawn fil-pjani tal-immaniġġjar tal-iskart u l-konformità (bħala parti mis-sistema ta' twissija bikrija) u billi tiġi promossa r-responsabbiltà estiża tal-produttur; il-Kumitat jenfasizza l-potenzjal ta' dawn l-istrumenti biex jiġġeneraw dħul għall-awtoritajiet lokali u reġjonali, li jista' jintuża biex jikkumpensa (parti mill-) spejjeż amministrattivi marbutin mal-implimentazzjoni u l-infurzar tal-miri tal-iskart, u li jista' jintuża wkoll bħala fondi għal attivitajiet ta' tindif tal-iskart, ta' riċiklaġġ jew proġetti ambjentali oħra;

Definizzjonijiet

22. jitlob lill-Kunsill u lill-Parlament Ewropew li jżommu, fl-anness VI tal-proposta ta' Direttiva, definizzjoni ta' skart muniċipali unika u bla ambigwità. Din id-definizzjoni għandha tiġi ċċarata billi l-attenzjoni tiċċaqlaq minn fuq min jiġbor l-iskart għal fuq x'tip ta' skart qiegħed jinġabar. Hemm bżonn ta' definizzjoni unika ċċarata sabiex tiġi żgurata l-implimentazzjoni koerenti u tajba tal-politika u biex jitqabblu l-kisbiet tal-awtoritajiet lokali u reġjonali u ta' Stati Membri differenti;

23. jesprimi s-sodisfazzjon tiegħu dwar il-proposta li timmodifika d-definizzjoni ta' skart li tajjeb jiġi kkunsidrat bħala proċessat bil-għan li jintuża mill-ġdid jew jiġi riċiklati. Minkejja li għadha mhux ibbażata għal kollox fuq ir-riżultati, hija tirrispondi għat-talbiet li l-Kumitat tar-Reġjuni kien ifformula minn qabel favur l-istabbiliment ta' metodu uniku għall-kalkolu tal-prestazzjonijiet tar-riċiklaġġ u tal-volumi effettivament reċiklati (11);

24. jirrakkomanda lill-Kummissjoni li tirrevedi d-definizzjonijiet dwar il-ġbir u l-ġbir selettiv, peress li huma jiġu interpretati b'mod differenti minn Stat Membru għall-ieħor. Bl-istess mod, il-Kumitat tar-Reġjuni jirrakkomanda li l-kunċett ta' differenzjazzjoni għandu jiġi definit ukoll, għal raġunijiet kemm statistiċi u ta' komunikazzjoni kif ukoll tal-kwalità tal-materjali, peress li għadd sew ta' Stati Membri jirreġistraw u jgħoddu l-kwantitajiet ta' skart li jaslu fl-impjanti ta' differenzjazzjoni, li jista' jkollhom sa' 30 % ta' impuritajiet;

Metodu uniku ta' kalkolu

25. jenfasizza u jappoġġja l-idea li huwa importanti li jiġi stabbilit metodu uniku ta' kalkolu tal-miri ta' riċiklaġġ u jilqa' b'sodisfazzjon il-proposta tal-Kummissjoni. Din is-simplifikazzjoni u din l-għażla tal-“metodu bbażat fuq ir-riżultati” ser jagħmluha possibbli li l-prestazzjonijiet differenti fl-UE jitqabblu aħjar u jikkontribwixxu biex l-iskart jiġi trasformat f'riżorsi utli; jenfasizza, madankollu, li għad fadal ħafna mistoqsijiet dwar il-metodu ta' kalkolu propost. Għal xi flussi ta' skart, jista' jkun diffiċli ħafna biex jintlaħqu l-għanijiet stipulati permezz tat-tekniki attwali. Il-Kumitat jitlob lill-Kummissjoni Ewropea biex tipprovdi dettalji dwar il-metodoloġija u d-definizzjonijiet użati u, fejn xieraq, tipproponi adattamenti;

Prevenzjoni tal-produzzjoni tal-iskart u l-aqwa użu possibbli mill-mudelli ta’ ġestjoni

26. jinnota li biex jiġu rispettati l-prinċipji tal-ġerarkija tal-iskart, li l-ewwel nett ifittex li jevita l-produzzjoni tal-iskart, peress li dan huwa fost affarijiet oħra element essenzjali tal-ekonomija ċirkolari, dan il-prinċipju għandu jitqies qabel l-oħrajn kollha. F'din il-perspettiva, il-Kummissjoni għandha tipproponi l-ewwel nett miri vinkolanti għall-prevenzjoni tal-produzzjoni tal-iskart, appoġġjati minn inċentivi finanzjarji kif ukoll l-applikazzjoni sħiħa tal-prinċipju ta' min iniġġes iħallas;

27. itenni t-talba biex tiġi introdotta mira vinkolanti għall-prevenzjoni/it-tnaqqis tal-iskart muniċipali fl-UE, sabiex sal-2020 l-ammont ta' skart muniċipali ġenerat għal kull ras jitnaqqas b'10 % meta mqabbel mal-livell fl-2010 (12);

28. jirrakkomanda miżuri addizzjonali għat-tijib tal-ġbir separat u r-riċiklaġġ tal-iskart, pereżempju: il-promozzjoni tat-trasport pnewmatiku ta' skart domestiku lejn faċilitajiet ta' ġbir separat; l-iżvilupp ta' reċepjenti b'diversi kompartamenti fil-faċilitajiet għas-separazzjoni u l-ġestjoni tal-iskart mill-kostruzzjoni u d-demolizzjoni; l-iżvilupp ta' mudelli ta' ġestjoni u installazzjonijiet għar-riċiklaġġ ta' skart mill-pannelli solari fotovoltajċi, fid-dawl taż-żieda prevista fil-ġejjieni ta' dat-tip ta' skart; l-implimentazzjoni ta' netwerk ta' infrastrutturi għad-dekontaminazzjoni u l-irkupru ta' mezzi tat-trasport fl-aħħar taċ-ċiklu ta' ħajja tiegħu;

Responsabbiltà estiża tal-produttur

29. jenfasizza li fit-transizzjoni lejn ekonomija ċirkolari m'għandhiex titqies biss il-ġestjoni tal-iskart iżda anke setturi oħra li huma relatati mal-iżvilupp u l-manifattura ta' prodotti. Biex il-prodotti jiġu riċiklati u jsiru disponibbli faċilment għandu jiġi promoss l-iżvilupp tal-prodotti b'mod ekoloġiku u jitħeġġeġ it-tixrid tat-teknoloġiji li ma jipproduċu l-ebda jew ftit skart;

30. fir-rigward tat-tisħiħ tar-responsabbiltà estiża tal-produttur, jappella lill-Kunsill u lill-Parlament Ewropew biex iżommu l-bidla proposta fl-Artikolu 8 tad-Direttiva Qafas dwar l-Iskart, li issa tobbliga u mhux biss tistieden lill-Istati Membri biex iħeġġu l-ekoeffiċjenza u l-ekodisinn tal-prodotti, inklużi d-durabilità teknika u r-riċiklabbiltà, u jqisu l-impatt tal-prodotti tul iċ-ċiklu sħiħ tal-ħajja;

31. jinnota li l-proposta għal Direttiva ma ssemmix għan kwantifikat għad-disinn ta' prodotti ambjentalment responsabbli u għalhekk jappella biex in-negozji jiġu mħeġġa jżidu l-proporzjon tal-materjal riċiklat użat fil-prodotti li jitpoġġew fis-suq; jitlob lill-Kummissjoni tanalizza l-possibbiltà li jiġu stabbiliti rekwiżiti għall-proporzjon ta' materjal riċiklat fil-prodotti ġodda;

32. josserva li l-prinċipju tar-responsabbiltà estiża tal-produtturi, inklużi l-manifatturi u l-importaturi, juri li huwa kontroll effettiv tal-politika dwar il-miżuri ta' prevenzjoni tal-produzzjoni tal-iskart. Madankollu, il-Kumitat tar-Reġjuni jappella sabiex jittieħdu miżuri ta' appoġġ biex jiġi żgurat li l-ispejjeż li jinħolqu ma jmorrux għand il-konsumatur finali, u li l-profitt li jinkiseb jiġi investit mill-ġdid fil-proċess ta' ġestjoni tal-iskart;

33. ikompli jappoġġja t-tisħiħ tal-prinċipju tar-responsabbiltà estiża tal-produtturi fil-liġijiet tal-UE (13), permezz tal-proposta li tistabbilixxi standards minimi (kopertura tal-ispejjeż għall-ġbir, il-ġestjoni u l-ipproċessar tal-fluss tal-iskart, spejjeż biex il-popolazzjoni tiġi informata u l-adattar tad-disinn tal-prodotti fid-direzzjoni tal-ekodisinn);

Miri

34. jitlob lill-Parlament Ewropew u lill-Kunsill li jibqgħu ambizzjużi f'dak li jirrigwarda l-għan propost mill-Kummissjoni għall-użu mill-ġdid u r-riċiklaġġ tal-iskart muniċipali. Fl-istess waqt, il-Kumitat tar-reġjuni jilqa' b'sodisfazzjoni ukoll id-dispożizzjoni l-ġdida li permezz tagħha l-Istati Membri jridu jniżżlu fil-pjan ta' ġestjoni tal-iskart tagħhom miżuri għar-riċiklaġġ tal-iskart li fih kwantità sinifikanti ta' materja prima sensittiva;

35. jagħti parir li l-liġijiet tal-UE jiġu karatterizzati kemm mill-ambizzjoni kif ukoll mir-realiżmu. Il-Kumitat tar-Reġjuni jinnota li flimkien ma' metodu uniku ta' kalkolu, il-proposti ta' modifika tal-għanijiet jistgħu jirrappreżentaw sfida iebsa għal għadd kbir ta' Stati Membri u awtoritajiet lokali u reġjonali, b'mod partikolari fil-każ ta' dawk li sabu diffikultajiet biex jimplimentaw il-liġijiet attwali. Ikun tajjeb li l-miri l-ġodda jiġu stabbiliti wara analiżi dettaljata tar-raġunijiet li għalihom dawk fis-seħħ ma ġewx rispettati u r-riperkussjonijiet tagħhom, anke fil-livell reġjonali, peress li ċerti żoni b'densità estremament baxxa ta' popolazzjoni għandhom karatteristiċi demografiċi sostanzjalment distinti; jissuġġerixxi li jiġu definiti miri għar-riċiklaġġ, ambizzjużi kif ukoll realistiċi, fuq il-bażi ta' diskussjoni fil-fond mal-Istati Membri u l-awtoritajiet lokali u reġjonali tagħhom dwar il-miżuri meħtieġa biex jiżguraw segwitu effikaċi u implimentazzjoni b'suċċess;

36. jenfasizza li l-implimentazzjoni tal-miri attwali tvarja b'mod konsiderevoli minn Stat Membru għall-ieħor jew minn reġjun għall-ieħor; madankollu, jiġbed l-attenzjoni għall-fatt li r-riżultati pożittivi miksuba f'xi Stati Membri juru wkoll li huwa possibbli li jintlaħqu miri ambizzjużi, jew għall-inqas nersqu viċin tagħhom, sakemm il-kondizzjonijiet ikunu favorevoli u tiġi żviluppata l-kapaċità amministrattiva meħtieġa fejn din għadha ma teżistix (14);

37. jappella bil-qawwa biex il-miri ffissati mid-direttiva l-ġdida jkunu marbutin mal-kwalità tal-materjali riċiklati jew irkuprati, b'mod li jassigura li l-materjali riċiklati ma jagħmlux ħsara lill-ambjent u lis-saħħa tal-bniedem u jkunu jistgħu jikkompetu b'mod ugwali fis-suq mar-riżorsi primarji. Barra minn hekk, għandhom jiġu stabbiliti prinċipji bażiċi konsistenti u ċari għall-kalkolu tal-kwoti tar-riċiklaġġ effettiv;

38. jirrakkomanda li jinżamm il-livell ta' ambizzjoni fir-rigward tal-objettivi għar-riċiklaġġ tal-iskart mill-imballaġġ għall-2020, l-2025 u l-2030, u jappoġġja l-proposta li jintuża metodu uniku sabiex tiġi kkalkolata l-prestazzjoni tar-riċiklaġġ, u dan jiġi limitat għal attivitajiet ta' riċiklaġġ, għall-kuntrarju tal-attivitajiet attwali ta' rkupru u riċiklaġġ. Għandhom jiġu stabbiliti miri ta’ riċiklaġġ kwantitattivi wara li jiġi evalwat l-impatt tat-tibdil tal-metodu ta’ kalkolu. Fil-kalkolu tal-metodu u l-miri għandu jitqies ukoll l-użu mill-ġdid dirett tal-imballaġġ. Il-KtR kien talab qabel biex jiġu studjati l-possibilitajiet li r-riċiklaġġ tal-imballaġġ tal-plastik jiżdied għal 70 %, u dak għall-ħġieġ, il-metall, il-karta, il-kartun u l-injam għal 80 % sal-2020;

39. itenni l-appell li kien għamel biex fid-Direttiva riveduta tal-UE dwar l-iskart tiddaħħal mira għar-riċiklaġġ tal-iskart bijoloġiku ġdida, bil-għan li dan is-settur jiżviluppa u biex jiġu stabbiliti miri kwantitattivi (15). Barra minn hekk, il-Kummissjoni tista' tiffissa wkoll kriterji vinkolanti dwar il-kwalità tal-kompost, sabiex tippromovi s-suq tar-riċiklaġġ ta' dan l-iskart bijoloġiku u l-ħarsien tal-ambjent (16). Għal dan l-għan, jaf ikun utli li jiġu stabbiliti linji gwida li għandhom jitwasslu liċ-ċittadini biex itejbu l-kwalità tal-bijoskart miġbur u mibgħut għall-kompost;

40. jiġbed l-attenzjoni għal darb'oħra għall-ħtieġa li jiġu stabbiliti miri addizzjonali rigward it-tħejjija għall-użu mill-ġdid. Dawn il-miri għandhom ikunu vinkolanti, distinti u speċifiċi għal kull fluss ta' skart, b'mod partikolari għall-għamara, it-tessuti u l-skart ta’ tagħmir elettriku u elettroniku, b'mod speċjali meta wieħed iqis li miri simili diġà jeżistu f'xi pajjiżi fil-livell nazzjonali jew reġjonali (17);

Ir-rimi f'miżbla

41. B'segwitu tat-talba tal-Parlament Ewropew li tiġi introdotta projbizzjoni fuq il-miżbliet (18), il-KtR sejjaħ biex ir-rimi tal-iskart riċiklabbli jew bijodegradabbli jiġi projbit sal-2020 (19). Bl-istess mod, il-Kumitat tar-Reġjuni jġedded it-talba li kien għamel lill-Parlament Ewropew u lill-Kunsill biex tal-anqas tinżamm il-mira proposta, jiġifieri d-data tal-1 ta' Jannar 2025 tinżamm bħala minn meta l-iskart li mhuwiex bijodegradabbli għandu jintrema f'miżbla u l-iskart riċiklabbli jinġabar separatament u jiġi fil-fatt riċiklat meta jkun teknikament u ekonomikament vijabbli;

42. jitlob li jiġi rivedut il-kliem li jintuża għall-miri ta' tnaqqis, peress li l-kunċetti ta' skart muniċipali u f'miżbliet li mhux perikolużi huma kkombinati fil-kalkoli u l-proporzjonijiet ippreżentati, anke jekk l-iskart muniċipali mhuwiex l-uniku tip ta' skart li jista' jintrema f'miżbliet mhux perikolużi. Il-KtR jissuġġerixxi wkoll li l-mira fakultattiva proposta biex l-iskart residwali li jintrema fil-miżbliet jiġi limitat għal massimu ta' 5 % sal-2030 tkun tista' ssir referenza għaliha b'termini aktar flessibbli, iżda jenfasizza li għandha tinbidel f'mira vinkolanti għat-tnaqqis tar-rimi fil-miżbliet ta' dan it-tip ta' skart, li għandha tirrifletti aħjar il-mandat mogħti mis-7 Programm ta' Azzjoni Ambjentali tal-UE u r-rakkomandazzjonijiet preċedenti tal-KtR (20);

43. jitlob lill-Kummissjoni biex taħdem aktar fuq il-potenzjal tar-riċiklaġġ tal-iskart mill-kostruzzjoni u mit-twaqqigħ tal-bini (construction and demolition waste – CDW) u, b'mod partikulari, biex tevalwa jekk mira unika għall-iskart CDW tkunx biżżejjed biex tinċentiva l-ġbir, l-għażla u r-riċiklaġġ ta' materjali differenti tal-kostruzzjoni jew jekk ikunux meħtieġa miri speċifiċi għal dawk il-materjali tal-kostruzzjoni b'sehem iżgħar fl-iskart CDW;

Sistema ta' twissija prekoċi u rapporti

44. huwa sodisfatt għat-twaqqif ta' sistema ta' twissija prekoċi, bil-għan li tivverifika r-rispett tal-miri tar-riċiklaġġ proposti mid-Direttiva l-ġdida. Il-pjani ta' konformità huma koerenti mal-loġika tar-rakkomandazzjonijiet tal-Kumitat tar-Reġjuni, hekk kif kien qed ifittex li jistabbilixxi pjani direzzjonali speċifiċi għal kull Stat Membru; madankollu, jappella lill-Kummissjoni biex toffri appoġġ metodoloġiku lill-Istati Membri li jkunu qed jiżviluppaw dawn il-pjani;

45. bl-istess mod, japprova wkoll l-introduzzjoni tal-obbligu li jitfasslu rapporti annwali, li jiġu kkumplimentati b'rapport ta' kontroll tal-kwalità u vvalidati minn terzi indipendenti. Din id-dispożizzjoni tista' toħloq il-kundizzjonijiet meħtieġa biex tiġi vvalutata aħjar is-sitwazzjoni ta' kull Stat Membru mill-perspettiva tat-twettiq tal-miri u tingħata l-possibbiltà li jittieħdu miżuri biex titjieb il-prestazzjoni fil-qasam;

46. jirrakkomanda li t-tressiq tar-rapporti annwali li jiġu valutati minn parti terza indipendenti jkun obbligatorju biss meta jkun hemm dubju dwar l-affidabbiltà tad-data elenkata, u jagħti parir lill-Kummissjoni biex tistabbilixxi kriterji oġġettivi u tipprovdi appoġġ metodoloġiku għat-twettiq ta' valutazzjonijiet bħal dawn;

Sussidjarjetà u proporzjonalità

47. iqis li la l-miri l-ġodda fil-qasam tar-riċiklaġġ tal-iskart muniċipali, l-iskart mill-imballaġġ u l-iskart tat-tagħmir elettriku u elettroniku, la l-eliminazzjoni l-ewwel sal-2025 u wara l-2030 tar-rimi tal-iskart riċiklabbli u lanqas is-sistema tat-twissija prekoċi jew il-modifika tal-obbligi fil-qasam tar-rapporti ma jqajmu tħassib dwar is-sussidjarjetà. Madankollu jeżistu ċerti problemi, fir-rigward tal-proporzjonalità, minħabba d-differenzi fil-livell ta' implimentazzjoni tal-miri attwali u l-iskeda taż-żmien għall-miri l-ġodda previsti mill-Kummissjoni (21);

Atti delegati

48. jinsab imħasseb dwar l-għadd ta' dispożizzjonijiet fid-Direttiva l-ġdida li jagħtu lill-Kummissjoni l-awtorità li tadotta atti ddelegati fil-futur.

II. RAKKOMANDAZZJONIJIET SABIEX JITRESSQU L-EMENDI

Emenda 1

COM(2014) 397 final – 2014/0201 (COD)

Artikolu 1 – Emenda tad-Direttiva 2008/98/KE, punt (6) – emenda tal-Artikolu 8(b)

Test propost mill-Kummissjoni Emenda tal-KtR b) il-paragrafu 2(b) jinbidel b'dan li ġej: b) il-paragrafu 2(b) jinbidel b'dan li ġej: “2. L-Istati Membri għandhom jieħdu miżuri xierqa biex iħeġġu d-disinn ta ' prodotti biex inaqqsu l-impatt ambjentali tagħhom u l-ġenerazzjoni tal-iskart waqt il-produzzjoni u l-użu sussegwenti tal-prodotti, mingħajr xkiel għas-suq intern. “2. Il-Kummissjoni Ewropea u l-Istati Membri għandhom jieħdu miżuri xierqa biex jiggarantixxu iħeġġu d-disinn tal-prodotti magħmul biex inaqqas l-impatt ambjentali tagħhom u l-ġenerazzjoni tal-iskart waqt il-produzzjoni u l-użu sussegwenti tal-prodotti, mingħajr xkiel għas-suq intern. Dawk il-miżuri għandhom jinkludu miżuri li jħeġġu l-iżvilupp, il-produzzjoni u l-kummerċjalizzazzjoni ta ' prodotti adattati għal użu multiplu, li teknikament ikunu jdumu u li meta jsiru skart ikunu adattati għall-użu mill-ġdid u għar-riċiklaġġ, ħalli teħfief l-implimentazzjoni xierqa tal-ġerarkija tal-iskart. Il-miżuri għandhom iqisu l-impatti taċ-ċiklu kollu tal-ħajja tal-prodotti.”; Dawk il-miżuri għandhom jinkludu miżuri li jħeġġu l-iżvilupp, il-produzzjoni u l-kummerċjalizzazzjoni ta ' prodotti adattati għal użu multiplu, li teknikament ikunu jdumu u li meta jsiru skart ikunu adattati għall-użu mill-ġdid u għar-riċiklaġġ, ħalli teħfief l-implimentazzjoni xierqa tal-ġerarkija tal-iskart. Il-miżuri għandhom iqisu l-impatti taċ-ċiklu kollu tal-ħajja tal-prodotti.”;

Raġuni

It is at source that the most significant changes can be made to achieve resource efficiency. Improving the design of products to be reusable, repairable and recyclable, and optimising packaging can make a significant contribution to waste avoidance, which is at the top of the waste hierarchy, above recycling and re-use. Therefore, a more ambitious eco-design policy is needed, both at EU and national level.

Emenda 2

COM(2014) 397 final – 2014/0201 (COD)

Artikolu 1 – Emendi fid-Direttiva 2008/98/KE, punt 11)

Test propost mill-Kummissjoni Emenda tal-KtR (11) fl-Artikolu 22, it-tieni inċiż jinbidel b'dan li ġej: (11) fl-Artikolu 22, it-tieni inċiż jinbidel b'dan li ġej: “Sabiex titnaqqas kemm jista ' jkun il-kontaminazzjoni tal-materjali tal-iskart, l-Istati Membri għandhom jiżguraw ġbir separat tal-bijoskart sal-2025. “Sabiex titnaqqas kemm jista' jkun il-kontaminazzjoni tal-materjali tal-iskart riċiklabbli u iseħħ riċiklaġġ ottimali tal-iskart organiku, l-Istati Membri għandhom iħeġġu ġbir separat tal-bijoskart sal-2025. Il-Kumissjoni għandha tagħmel valutazzjoni tal-immaniġġar tal-bijoskart bil-ħsieb li jekk ikun hemm bżonn tressaq proposta. Il-valutazzjoni għandha teżamina l-opportunità li jiġu stabbiliti rekwiżiti minimi għall-immaniġġar tal-bijoskart u kriterji tal-kwalità għall-kompost u għad-diġestat mill-bijoskart, sabiex jiġi garantit livell għoli ta ' protezzjoni tas-saħħa tal-bniedem u tal-ambjent.” Il-Kumissjoni għandha tagħmel valutazzjoni tal-immaniġġar tal-bijoskart bil-ħsieb li jekk ikun hemm bżonn tressaq proposta. Il-valutazzjoni għandha teżamina l-opportunità li jiġu stabbiliti rekwiżiti minimi għall-immaniġġar tal-bijoskart u kriterji tal-kwalità għall-kompost u għad-diġestat mill-bijoskart, sabiex jiġi garantit livell għoli ta ' protezzjoni tas-saħħa tal-bniedem u tal-ambjent.”

Raġuni

Bio-waste is not a contaminant. The collection should be based on how to make the most of the waste (e.g. energy from biogas, fertilizer, etc.), not for keeping other waste dry. In addition, separate collection or management options of bio-waste should not be imposed. Flexibility to adapt to local circumstances and new technologies should be allowed. The quality of the bio-waste is what matters, not the method used to collect/manage it.

Emenda 3

COM(2014) 397 final – 2014/0201 (COD), Anness VI

Test propost mill-Kummissjoni Emenda tal-KtR Il-kompożizzjoni tal-iskart muniċipali L-iskart muniċipali jinkludi l-iskart domestiku u l-iskart mill-kummerċ bl-imnut, min-negozji żgħar, mill-binjiet tal-uffiċini u l-istituzzjonijiet (bħal skejjel, sptarijiet, binjiet tal-gvern) li fin-natura u fil-kompożizzjoni jixbah lill-iskart domestiku u jinġabar mill-muniċipalitajiet jew f ' isimhom. Il-kompożizzjoni tal-iskart muniċipali L-iskart muniċipali jinkludi l-iskart domestiku u l-iskart mill-kummerċ bl-imnut, min-negozji żgħar, mill-binjiet tal-uffiċini u l-istituzzjonijiet (bħal skejjel, sptarijiet, binjiet tal-gvern) li fin-natura u fil-kompożizzjoni jixbah lill-iskart domestiku u jinġabar mill-muniċipalitajiet jew f ' isimhom. Dan jinkludi: — skart goff (bħal apparat domestiku, għamara u saqqijiet); — skart tal-ġonna, weraq, bċejjeċ tal-ħaxix, knis tat-triq, il-kontenut tal-laned taż-żibel u skart mit-tindif tas-suq; — skart ta ' servizzi muniċipali magħżula, jiġifieri skart tal-manutenzjoni tal-parks u l-ġonna, skart mit-tindif tat-toroq; Dan jinkludi: — skart goff (bħal apparat domestiku, għamara u saqqijiet); — skart tal-ġonna, weraq, bċejjeċ tal-ħaxix, knis tat-triq, il-kontenut tal-laned taż-żibel u skart mit-tindif tas-suq; — skart ta ' servizzi muniċipali magħżula, jiġifieri skart tal-manutenzjoni tal-parks u l-ġonna, skart mit-tindif tat-toroq; Dan jinkludi wkoll skart mill-istess sorsi u li jixxiebah fin-natura u fil-kompożizzjoni, li: — ma jinġabarx f ' isem il-muniċipalitajiet iżda direttament bl-iskemi tar-responsabbiltà tal-produttur jew minn istituzzjonijiet privati mingħajr skop ta ' qligħ għal finijiet ta ' użu mill-ġdid u riċiklaġġ, l-akbar bi ġbir separat, — jkun ġej minn żoni rurali li m ' għandhomx servizz ta ' ġbir tal-iskart regolari. Dan jinkludi wkoll skart mill-istess sorsi u li jixxiebah fin-natura u fil-kompożizzjoni, li: — ma jinġabarx f ' isem il-muniċipalitajiet iżda direttament bl-iskemi tar-responsabbiltà tal-produttur jew minn istituzzjonijiet privati mingħajr skop ta ' qligħ għal finijiet ta ' użu mill-ġdid u riċiklaġġ, l-akbar bi ġbir separat, — jkun ġej minn żoni rurali li m ' għandhomx servizz ta ' ġbir tal-iskart regolari. Dan ma jinkludix: — skart min-netwerks u mit-trattament tad-drenaġġ, bħal ħama tad-drenaġġ, — skart mix-xogħol tal-bini u mit-twaqqigħ tal-bini. Dan ma jinkludix: — skart min-netwerks u mit-trattament tad-drenaġġ, bħal ħama tad-drenaġġ, — skart mix-xogħol tal-bini u mit-twaqqigħ tal-bini. Il-katalgu Ewropew tal-iskart jispeċifika eżattament xi jkopri l-iskart muniċipali.

Raġuni

A common definition is needed to assess whether MS are achieving the targets of the waste legislation and compare their policies, not to assess local authorities' performance. Therefore, municipal waste should not be defined on the basis of who collects the waste, but on what is collected (i.e. the composition of the waste). In addition, the definition of municipal waste laid down in the directive appears in even greater detail in the European waste catalogue, which is in turn based on a European Commission decision.

Brussell, 12 ta' Frar 2015 Il-President tal-Kumitat Ewropew tar-Reġjuni Markku MARKKULA

(1) COM(2014) 398 final.

(2) CdR 140/2011 fin.

(3) http://ec.europa.eu/environment/resource_efficiency/re_platform/index_en.htm

(4) CdR 3751/2013, CdR 1617/2013, CdR 140/2011 fin.

(5) CdR 140/2011 fin.

(6) CdR 140/2011 fin.

(7) Id-Direttivi 2008/98/KE, 99/31/KE u 94/62/KE.

(8) CdR 1617/2013.

(9) SWD(2014) 208 final.

(10) CdR 3751/2013; CdR 1617/2013.

(11) CdR 3751/2013.

(12) CdR 1617/2013.

(13) CdR 1617/2013.

(14) Ara wkoll ir-rapport ta' valutazzjoni tal-impatt territorjali tal-pakkett dwar l-ekonomija ċirkolari, CdR 05609/2014. (mhux disponibbli bil-Malti).

(15) CdR 74/2009 fin.

(16) CdR 1617/2013.

(17) CdR 1617/2013, CdR 3751/2013, CdR 140/2011 final.

(18) Rapport tal-Parlament Ewropew dwar Ewropa li tuża r-riżorsi b’effiċjenza, (2011/2068(INI)) 08.05.2012

(19) CdR 3751/2013; CdR 1617/2013.

(20) CdR 3751/2013; CdR 1617/2013.

(21) Rapport dwar il-konsultazzjoni tan-netwerk għall-monitoraġġ tas-sussidjarjetà u l-Grupp ta' esperti tas-sussidjarjetà tal-Kumitat tar-Reġjuni, 2014.